Diari Oficial de la Generalitat Valenciana


Sumari del DOGV 4771, del 09-06-2004 (2004/5748)

Notificació a Bienvenida Moreno Martín.
---------------------------------------

### Dades del document

Número de DOGV
:   4771

Data del DOGV
:   09-06-2004

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2004/5748


Organisme emissor
:   Conselleria d'Economia, Hisenda i Ocupació

Tipus de document
:   Anunci

Notificació a Bienvenida Moreno Martín. [2004/E5748]
  
S'ha intentat la notificació expressa a Bienvenida Moreno Martín, en representació de la mercantil Churrería La Mallorquina, SL, en l'últim domicili conegut al carrer de Primavera, 10, baix A, d'Alacant, i com no s'ha pogut practicar, en virtut del que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, per mitjà del present anunci, es notifica a la interessada la resolució dictada pel sotssecretari de la Conselleria d'Economia, Hisenda i Ocupació, el 5 de desembre de 2003, el text íntegre de la qual és el següent:
  
«Vist el recurs d'alçada interposat per Ramón Torregrosa Pastor, amb domicili al carrer d'Agost, 47, 1r, de Sant Vicent del Raspeig, contra la Resolució dictada pel director territorial d'Economia i Hisenda d'Alacant, en data 5 de setembre de 2003, dictada en expedient de sol·licitud de cancel·lació de la inscripció número J619134927, en el Registre d'Establiments Autoritzats per a la Instal·lació de Màquines Recreatives i d'Atzar; i concorrent els següents antecedents de fet:
  
Primer
  
Per Resolució de 5 de setembre de 2003, del director territorial d'Economia i Hisenda d'Alacant, s'acorda desestimar la sol·licitud formulada per Ramón Torregrosa Pastor en qualitat de propietari del local situat al carrer d'Agost, 54-56, de Sant Vicent del Raspeig, inscrit en el Registre d'Establiments Autoritzats per a la Instal·lació de Màquines Recreatives i d'Atzar, amb número d'inscripció M886206938, sota la denominació de Cafeteria La Mallorquina II i de la qual és titular l'empresa Churrería La Mallorquina, SL.
  
Segon
  
Per mitjà d'escrit de data 2 d'octubre de 2003, amb segell d'entrada en el registre dels servicis territorials d'Alacant d'esta conselleria, de data l0 d'octubre de 2003, Ramón Torregrosa Pastor interposa recurs d'alçada, contra la resolució mencionada dictada pel director territorial d'Economia i Hisenda d'Alacant, sol·licitant que es declare la seua nul·litat o, si és el cas, que «es dicte nova resolució que revoque l'anterior i la deixe sense efecte i es procedisca a la cancel·lació de l'autorització i registre de màquines recreatives i d'atzar vinculada al seu local», i al·lega en síntesi:
  
1. Que la sol·licitud se sustentava en article 35 del Decret 155/1998, de 29 de setembre, del Govern Valencià, pel qual s'aprova el Reglament de Màquines Recreatives i d'Atzar, en la redacció que en fa el Decret 192/2001, de 18 de desembre, per la falta de manteniment dels requisits que van servir de base per a efectuar-se la inscripció, ja que amb data 31.12.2002 es va resoldre el contracte d'arrendament del local.
  
2. Que la resolució és nul·la per haver incomplit el tràmit d'audiència previst en l'article 84 de la Llei 30/1992, de 26 de novembre, de Règim Jurídic de les Administracions Públiques.
  
3. Que el requisit d'acreditar la disponibilitat sobre el local per a efectuar la inscripció, només pot tindre com a fi que la seua pèrdua supose la cancel·lació d'esta.
  
4. Que al propietari se li ha causat un perjudici real en retornar-li la seua propietat gravada, quan la va entregar lliure i cap dany es produïx a tercers i en concret a la mercantil Glabar, SL, que coneix el contingut del contracte d'arrendament.
  
5. Que atés que el local no exercix activitat i este fet es posa en coneixement de l'administració el 13 de març de 2003, «...ha de quedar desvinculat en tot cas el propietari d'eixa subrogació sense que res se li puga reclamar, quedant extinta l'autorització per a instal·lació de màquines recreatives».
  
Tercer
  
Una vegada complit el tràmit d'audiència a què es referix l'article 112, apartat 2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, compareix l'EO Glabar, SL, i en la seua representació actua Ángel Alamo Martínez, que al·lega en síntesi:
  
1. Que la inscripció transmet al local la condició d'establiment autoritzat per a la instal·lació de màquines recreatives, condició que s'independitza totalment i absolutament de qui eventualment siga el seu titular, i que es manté mentre el local es destine a l'activitat d'hostaleria.
  
2. Que dissentix de la interpretació que fa la propietat del local quant a que és causa de cancel·lació de la inscripció el fet que finalitze la disponibilitat sobre el local i que únicament cobraria sentit esta argumentació si l'arrendador, a priori, haguera establit per clàusula en el contracte, la prohibició d'inscriure el local en el Registre d'Establiments Autoritzats per a la Instal·lació de Màquines Recreatives.
  
3. Que, quant a la invocació que fa Torregrosa del paràgraf 3r de l'article 31.1 del Reglament de Màquines Recreatives i d'Atzar, sobre la no subrogació d'un nou titular de l'establiment, amb motiu d'estar el local tancat de forma continuada durant un any, és improcedent ja que l'administració ha tingut coneixement del tancament amb data 2 d'octubre de 2003, «...havent d'entendre esta part que el còmput i la conseqüència que disposa l'article 31.3 del Reglament es va haver d'iniciar el passat 2 d'octubre de 2003, fins al pròxim 2 d'octubre del 2004».
  
Fonaments jurídics
  
Primer
  
La Sotssecretaria de la Conselleria d'Economia, Hisenda i Ocupació és competent per a conéixer el recurs en virtut de l'article 34.4 del Reglament Orgànic i funcional de la Conselleria d'Economia i Hisenda, aprovat pel Decret 112/2003, d'11 de juliol, del Govern Valencià, publicat en el Diari Oficial de la Generalitat Valenciana, número 4.543, de data 14.07.2003.
  
Segon
  
El recurs és admissible per haver sigut presentat dins del termini, de conformitat amb el que disposa l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Tercer
  
Ramón Torregrosa Pastor al·lega nul·litat del procediment en haver omés el tràmit d'audiència establit en l'article 84 de la Llei 30/1992, pretensió que ha de ser desestimada ja que el mateix article 84.40 de la llei mencionada preveu que es podrà prescindir del tràmit d'audiència quan no figuren en el procediment ni siguen tinguts en compte altres fet ni altres al·legacions i proves que les adduïdes per l'interessat, és a dir, del que es tracta és que la seua omissió no provoque indefensió als interessats en privar-los d'al·legar sobre dades que consten en l'expedient distintes a les per ell invocades, de tal manera que si són les mateixes, com ocorre en el present cas, esdevé innecessari donar-li audiència. Cal recordar que el Tribunal Suprem tradicionalment ha interpretat d'una manera espiritualista el tràmit d'audiència, de manera que només cap apreciar l'anul·labilitat del procediment quan la seua supressió siga causant d'indefensió.
  
Quart
  
Quant al fons de l'assumpte, ha de desestimar-se el recurs interposat per Ramón Torregrosa Pastor pels motius següents:
  
La qüestió objecte del present expedient, de naturalesa estrictament jurídica, consistix a determinar si la pèrdua pel titular inicial de la disponibilitat del local d'un establiment inscrit en el Registre d'Establiment Autoritzats per a la Instal·lació de Màquines Recreatives i d'Atzar, constituïx motiu suficient per a cancel·lar la dita inscripció de conformitat amb el que establix l'últim paràgraf de l'apartat 1 de l'article 35 del Reglament de Màquines Recreatives i d'Atzar, que establix que «L'autorització i inscripció tindrà una validesa de cinc anys, quedarà renovada de forma automàtica, per període de la mateixa duració, si no hi ha resolució en contra. No obstant això, podrà ser cancel·lada per faltes de manteniment dels requisits o pressupòsits que li serviren de base o com a conseqüència d'expedient sancionador».
  
L'article 3.1 del Codi Civil establix que «Les normes s'interpretaran segons el sentit propi de les seues paraules, en relació amb el context...», i de l'anàlisi sistemàtica del Reglament de Màquines Recreatives i d'Atzar, ha de concloure's que la pèrdua pel titular inicial sobre la disponibilitat del local no comporta la cancel·lació de la inscripció de l'establiment, com resulta del mateix article 35 del reglament mencionat en l'apartat 3, que establix: «El canvi de titularitat dels establiments es comunicarà als servicis territorials en el termini màxim de dos mesos des que es va produir, adjuntant els documents a què es fa referència en el punt primer del present article i prèvia comprovació es farà constar en el registre». És a dir, quan cessa el titular inicial en la seua activitat, i és substituït per un altre, la normativa no preveu la cancel·lació de la inscripció en el Registre d'Establiments Autoritzats per a la Instal·lació de Màquines Recreatives i d'Atzar, i la tramitació d'una nova, sinó un mer canvi en la titularitat de la inscripció inicial.
  
L'al·legació que el propietari «sense el seu consentiment i no continuant ni iniciant cap activitat de bar, cafeteria o restaurant es troba amb el seu local gravat per l'administració», ha de situar-se en el seu just context. És a dir, en primer lloc esta càrrega se circumscriu al supòsit que en el local de la seua propietat s'inicie o es vaja a iniciar una activitat de bar, cafeteria o restaurant en la qual es vagen a explotar màquines recreatives i d'atzar, perquè en cap altre supòsit té repercussió sobre la seua propietat el fet que l'establiment conste inscrit com a local autoritzat per a l'explotació d'estes màquines; en segon lloc, que esta càrrega en tot cas és una càrrega imposada per l'actual normativa sobre el joc i que, com s'acaba d'exposar, circumscriu els seus efectes a aquells locals on es vagen a explotar màquines recreatives i d'atzar.
  
Respecte a l'al·legació que el propietari va entregar lliure de càrregues el local i que en el contracte d'arrendament obligava l'arrendatari a tornar la plena possessió del bé arrendat, és qüestió que excedix l'àmbit d'actuació administrativa. En el cas que el recurrent considere que s'ha vulnerat una clàusula d'un contracte privat, esta qüestió ha de plantejar-la davant de la jurisdicció ordinària.
  
Respecte a la petició que s'extingisca l'autorització d'instal·lació conforme al que establix l'article 31.3 del Reglament de Maquines Recreatives i d'Atzar, per haver romàs l'establiment tancat i sense exercir l'activitat fixada en l'article 33.1 del reglament mencionat, ha d'indicar-se que es tracta d'una sol·licitud que no va ser objecte de l'expedient administratiu inicial, ni va ser dilucidada en la resolució recorreguda, per la qual cosa no pot resoldre's en via de recurs, en tot cas, s'ha d'indicar que l'article 31.3 exigix que el període d'un any de tancament sense exercici d'activitat es compute des del dia que per escrit, degudament registrat, per part interessada es pose en coneixement de l'administració.
  
Vists la Llei de la Generalitat Valenciana 4/1988, de 3 de juny, del Joc de la Comunitat Valenciana, el Decret 155/1998, de 29 de setembre, del Govern Valencià, pel qual s'aprova el Reglament de Màquines Recreatives i d'Atzar, en la redacció que en fa el Decret 192/2001, de 18 de desembre, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i la resta de disposicions concordants i de general aplicació, he resolt:
  
Desestimar el recurs d'alçada interposat per Ramón Torregrosa Pastor contra la Resolució de data 5 de setembre de 2003, del director territorial d'Economia i Hisenda d'Alacant, dictada en expedient de sol·licitud de cancel·lació de la inscripció número B732635988 en el Registre d'Establiments Autoritzats per a la Instal·lació de Màquines Recreatives i d'Atzar, corresponent a l'establiment denominat Cafeteria Mallorquina II, situat al carrer d'Agost, 54-56, de Sant Vicent del Raspeig, i del qual és titular la mercantil Churrería La Mallorquina, SL.
  
Contra la present resolució, que posa fi a la via administrativa, els interessats podran interposar, directament recurs contenciós administratiu davant del Jutjat Contenciós Administratiu, en el termini de dos mesos, comptats des de l'endemà a la notificació de la present resolució, de conformitat amb els articles 8.3, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Això sense perjudici que s'utilitze qualsevol altra via que es considere oportuna.
  
Que es trameta la present a la Direcció Territorial d'Economia i Hisenda d'Alacant, per a la seua notificació la qual es practicarà en la forma prevista en l'article 58 de la Llei 30/1992, de 26 de novembre.»